死

又叫，意思係冇咗條命，同「生」相反。死咗就永遠都唔會返生。死嘅原因有病死、老死、意外死、他殺及自殺等。

定義 

死亡定義上就係指一隻生物嘅生命永久噉終結嘅過程。一隻生物可以係因為意外、衰老、病、唔夠營養、中毒、或者自殺等嘅原因而死。喺一隻生物死咗之後，佢條屍會返返去生物地球化學循環嗰度－佢身體淨低嘅有機部份會俾一啲專食廢料嘅生物食落肚，令到佢哋身上嘅營養可以喺大自然入面循環再用，變成環境或者第啲生物個體嘅一部份。

定義死亡喺醫學上係一條有些少挑戰性嘅問題：定義上，死亡係「生命嘅終結」，但「生命」呢隻詞要點定義已經係一個令人頭痕嘅問題，所以定義一隻生物究竟「死咗未」或者斷定佢嘅「死亡時間」亦唔係容易嘅事；例如一隻動物死嗰陣，好多時佢身體各個器官死嘅時間都唔同，例如個肝嘅細胞可能喺個腦死咗之後幾分鐘先至死得嗮。一般嚟講，醫學上會用「心跳停咗」或者「個腦死咗」嚟當做由生到死之間嘅界線；但有陣時，啲腦死嘅病人又可以靠架生幫手做唞氣同心跳呢啲基本功能，而且廿一世紀初嘅醫學界已知有瀕死體驗嘅現象－喺瀕死體驗期間，病人嘅腦部好多時經已停止運作，不過病人後嚟救得返，而且仲能夠正確噉描述佢「死咗」期間發生嘅事，又引起咗生物學界同醫學界對死亡嘅討論。

傳統來講，人冇咗心跳、冇咗呼吸就屬於死咗，但係問題係以而今嘅醫學技術，心肺可以復甦而令到身體機能回復活動。現代科學上可以分做瀕臨死亡期、臨床死亡期同生物學死亡期。目前公認嘅醫學觀念用腦幹死亡做腦死亡嘅標準，一旦個腦死咗，即係腦部冇活動嘅象徵，就即係死咗。

死嘅原因 
病、受傷、中毒等可引致死亡。呢啲種種嘅原因可以永久破壞主要器官嘅功能，影響身體，搞到內部失衡，最終引致死亡。所有已知地球生物遲早都會老死，除咗幾種燈塔水母。人同其他生物一樣隨時間而衰老，就算人嘅健康同生活環境有幾好，都未必可以活到一百歲，而大多數動物嘅壽命都短過人由於對個「死」字係唔吉利，所以粵語/漢語對死描述嘅辭彙極其豐富，有好多講法，例如：

婉轉啲嘅：唔喺度、過身、過世、去世、逝世、打柴、瓜柴、瓜老襯、謝雞、瓜咗、釘蓋、釘咗、去咗、走咗、冇咗、香咗、冧咗、冚旗、兩腳一伸、伸直咗、行先一步、Game Over、摺埋、埋單、長休、玩完、已故、斷氣、賣鹹鴨蛋、百年歸老、返返舊時嗰度、一命嗚呼、撒手塵寰、駕崩、香消玉殞、冚國旗、天妒英才、移咗民、去咗遊埠、收咗皮、閂咗總掣、骨頭打鼓、永訣、訣別，瞓大酒店⋯⋯
 好聽啲嘅：辭世、與世長辭、辭去人世、百年之後、壽終正寢、壽終內寢、成為故物、嗚呼哀哉、已故、作古、大去、仙逝、安眠、安息、往生、駕鶴西歸… 
 有宗教色彩嘅：安息、主懷安息、魂歸天國、蒙主寵召、息勞歸主、上天堂、圓寂、涅槃、歸西、仙遊、登極樂、上西天、見阿彌陀佛、見閻羅王、上咗路、落黃泉、落地獄、落下面、使陰司紙、食香、嘆元寶蠟燭、氣數已盡、乘鶴西去…
 政治色彩嘅：見馬克思、搵毛主席…
 正面啲嘅：殉國、殉教、殉職、殉道、成仁、犧牲、與世長辭、壽終正寢、英年早逝、回天乏術、就義…
 未成年人死：夭、夭折、夭母、短折、夭亡、殤、夭殤、早逝、少年亡、夭逝、棄養、夙殞、無服之殤…
 自然死嘅：壽終、登仙、百年、老咗、謝世、長逝、長往、長辭、歸室、歸泉、走咗、去咗、逝世、故去、就木、壽終正寢、壽終內寢 …
 非自然死嘅：自盡、自殺、被殺、遇刺、遇難、身亡、暴斃、斃命、喪生、非命、病逝、斷魂、隊冧、解決咗、攪掂咗、魂斷XX、葬身XX…
 單字：殁、殞、斃、薨、卒…

死後生命 

喺生物學以外，有好多宗教都有討論死亡呢家嘢嘅本質，尤其是人死亡嘅超自然性。有好多宗教都相信，人喺死咗之後靈魂會以某啲形式存在落去，例如係會去天堂或者地獄，又或者係會投胎轉世噉。

同死有關嘅文章：
 屍
 痛

喪葬相關 
 遺囑、遺言、遺書、遺物、遺產、遺腹子
 死亡證
 壽衣
 冥鏹
 長生店
 棺材
 訃聞
 喪事：輓聯、帛金、吉儀、孝服、仵工、大殮、靈車
 殯儀館
 義莊
 墳場
 葬禮：火葬、土葬、海葬、天葬
 火化
 骨灰、骨灰罌、骨灰龕
 執骨、金塔

拉雜相關
 死神
 死靈
 Macabre
 邪惡問題

醫學
人類學
生物學